སྭསྟི། ཁྱབ་བདག་འཁོར་ལོས་བསྒྱུར་རྒྱལ་ལ། །ཕྱག་འཚལ་ནས་ནི་གསང་སྔགས་ཀྱི། །ཐུན་མོང་མིན་པའི་ས་རྣམས་ལ། །འཇུག་ཚུལ་རིམ་བཞིན་བཤད་པར་བྱ། །སྔགས་ཀྱི་མོས་སྤྱོད་སར་གནས་པའི། །བྱང་སེམས་འཁོར་ལོ་སྡོམ་ལྟ་བུ། །ཡོངས་རྫོགས་རྟོག་པ་དང་བཅས་པའི། །བསྐྱེད་རིམ་མཐར་སོན་དྲོད་གསུམ་པོ། །གང་ཡང་རུང་བ་ཉིད་དང་ནི། །རང་བྱིན་རླབས་ལ་གདེང་ཐོབ་ནས། །སྤྱོད་པ་རྣམ་གསུམ་གང་རུང་ཞིག །སྤྱོད་པའི་མཐུན་རྐྱེན་ཚང་གྱུར་ཚེ། །གང་དུ་རྒྱུ་བའི་ཡུལ་ཆེན་པོ། །སྤྱིར་བཏང་བཅུ་གཉིས་སུ་བཤད་པ། །རབ་དགའ་ལ་སོགས་ས་བཅུ་དང་། །དཔེ་མེད་པ་དང་ཡེ་ཤེས་ཆེ། །ཞེས་བྱ་ཐུན་མོང་མིན་པ་ཡི། །ས་གཉིས་པོ་དང་རིམ་བཞིན་དུ། །སྦྱོར་བར་བཞེད་ལ་མི་མཐུན་མེད། །ཁྱད་པར་སྔགས་ཀྱི་སྦྱོར་ལམ་པ། །སྤྱོད་པའི་དོན་དུ་རྒྱུ་བའི་ཡུལ། །གནས་ཀྱི་མིང་ཅན་གསང་སྔགས་ཀྱི། །ས་དང་པོ་ཡི་དཔའ་བོ་དང་། །རྣལ་འབྱོར་མ་རྣམས་བཞུགས་པའི་ཡུལ། །གང་ཡིན་འཁྲུལ་མེད་ངོས་བཟུང་ནས། །ཐེ་ཚོམ་མེད་པ་དེར་ཞུགས་ཚེ། །བརྡ་དང་བརྡའི་ལན་སོགས་ལ། །འཁྲུལ་པ་མེད་པར་བརྟགས་དཔྱད་དེ། །རང་ཉིད་རྣལ་འབྱོར་ཕ་ཡིན་ན། །དེར་ཡོད་རྣལ་འབྱོར་མ་རྣམས་དང་། །རང་ཉིད་རྣལ་འབྱོར་མ་ཡིན་ན། །དེར་ཡོད་རྣལ་འབྱོར་ཕ་རྣམས་དང་། །རྟོག་པའི་བྱེ་བྲག་ཚུལ་བཞིན་དུ། །ཤེས་ནས་སྙོམས་པར་འཇུག་བྱ་བ། །དེ་ཚེ་སྔགས་ཀྱི་མཐོང་བའི་ལམ། །མངོན་དུ་འགྱུར་བ་ཞེས་སུ་བཤད། །དེ་ནས་བཟུང་སྟེ་འབྲས་བུ་ལ། །མཚམས་སྦྱོར་མི་རན་དེ་སྲིད་དུ། །ཆགས་ཅན་ཆེད་དུ་མི་སྤོང་ཞིང་། །ཉེ་རྒྱུས་ལས་བྱུང་ཞུ་བདེ་ཡི། །ཡེ་ཤེས་མངོན་དུ་གྱུར་པ་ལས། །བྱུང་བའི་ཆགས་ཆེན་ཡེ་ཤེས་ཀྱི། །འཕོ་བའི་བག་ཆགས་ཀུན་སྤངས་པ། །དེ་ཚེ་རྡོ་རྗེ་འཛིན་པའི་ས། །མངོན་དུ་གྱུར་པ་ཞེས་བྱའོ། །དེ་བཞིན་གཞན་ལའང་སྦྱར་བྱ་སྟེ། །དཔེར་ན་སྔགས་ཀྱི་ས་དང་པོར། །བདེན་པ་མཐོང་ཡང་ལས་མཐའ་ལ། །ཆགས་པས་སྤྱོད་པ་ལ་རྒྱུ་བའི། །མཐུན་རྐྱེན་ཚང་བར་མ་གྱུར་ན། །སྤྱོད་པའི་ཚུལ་ལ་མ་ལྟོས་པར། །སྔགས་ཀྱི་ས་གཞན་འབད་རྩོལ་གྱིས། །བསྒྲུབས་ནས་མཐུན་རྐྱེན་ཚང་བ་དང་། །བསོད་ནམས་ཚོགས་ཆེན་རྫོགས་པ་གཉིས། །མཉམ་དུ་འཛོམ་པར་གྱུར་པའི་ཚེ། །ངེས་པར་སྤྱོད་པས་མཚམས་སྦྱར་ནས། །རྡོ་རྗེ་འཛིན་པ་མངོན་དུ་འགྱུར། །སྔགས་ཀྱི་ས་བཅུ་སྤྱོད་པ་ལ། །ལྟོས་དང་མ་ལྟོས་གཉིས་བཤད་པ། །ལྟོས་པ་ཤིན་ཏུ་མྱུར་མོད་ཀྱང་། །དུས་མ་ཡིན་པར་ཡང་དག་མཐའ། །མངོན་དུ་བྱས་པའི་ཉེས་དམིགས་དང་། །གཉེན་པོ་ཞན་ལ་རྩ་བ་ཡི། །ལྟུང་བས་གོས་པའི་ཉེས་འབྱུང་སྲིད། །སྤྱོད་པའི་ཚུལ་ལ་མ་སྦྱངས་ཀྱང་། །སྔགས་ཀྱི་བདེན་པ་མཐོང་སྲིད་པ། །དབང་བསྐུར་ཡེ་ཤེས་ཕེབས་པ་དང་། །ལུས་ཀྱི་བྱེད་པ་བཅིངས་སོགས་དང་། །བྱིན་རླབས་རིམ་པ་ལས་ཀྱང་འབྱུང་། །ཡུལ་ཆེན་ཉི་ཤུ་རྩ་བཞིར་ནི། །ཡོད་པའི་དཔའ་བོ་རྣལ་འབྱོར་མ། །མི་དང་མི་མ་ཡིན་པའམ། །ལྷ་ལ་སོགས་པ་ཅི་ཞེ་ན། །ཁམས་གསུམ་པོ་ལས་ཡང་དག་པར། །འདས་རྣམས་མི་སོགས་ལྔ་དག་ཏུ། །བསྡུ་བར་ནུས་པ་མ་ཡིན་མོད། །སྐབས་འདིར་བླང་བྱའི་གཙོ་བོ་ནི། །གསང་སྔགས་བསྒྲུབ་པའི་དཔའ་བོ་དང་། །རྣལ་འབྱོར་མ་གང་མིའམ་ནི། །མཁའ་ལ་སྤྱོད་སོགས་གང་ཡང་རུང་། །བཅུ་གཉིས་སའི་དབང་ཕྱུག་འགའ། །རང་ཉིད་སྨིན་ཅིང་གཞན་གྲོལ་ཕྱིར། །བྲམ་ཟེ་ལ་སོགས་རིགས་དག་ཏུ། །བསམ་ཞིང་སྐྱེ་བ་བཞེས་རྣམས་སོ། །དེ་དག་གང་ན་ཡོད་པའི་སར། །སྤྱོད་པའི་མཐུན་རྐྱེན་ཚང་བ་རྣམས། །སྤྱོད་པའི་དོན་དུ་རྒྱུ་བ་ནི། །གཞུང་གི་དངོས་བརྟན་དུ་བཤད་པ། །ཁོ་ནར་མ་ཟད་དེ་དག་ཀྱང་། །མཐུན་རྐྱེན་ཚང་བའི་གསང་སྔགས་པ། །གང་ན་ཡོད་པ་དེར་ཡང་འོང་། །དེ་དང་ལྷན་ཅིག་སྤྱོད་པ་ལས། །དེའི་རྟོགས་པ་གང་ཡིན་པའི། །ས་དེ་སྔགས་པས་མངོན་དུ་བྱེད། །ལྷག་པས་དམན་པ་གྲོལ་བྱེད་ཅིང་། །མཉམ་པས་ཀྱང་ནི་མཉམ་པ་གྲོལ། །སྐྱེས་པས་བུད་མེད་གྲོལ་ནུས་ཤིང་། །བུད་མེད་ཉིད་ཀྱིས་བུད་མེད་ཀྱང་། །མཐར་ཕྱིན་ཚེ་ན་གྲོལ་བར་བཤད། །ཐུན་མོང་མིན་པའི་ས་གཉིས་པོ། །སྔགས་ཀྱི་ས་བཅུ་སོ་སོ་དང་། །མཉམ་པོར་ཁྱབ་བྱེད་དུ་སོང་བ། །དེ་ཚེ་སྔགས་ཀྱི་ས་བཅུ་པའི། །རྒྱུན་མཐར་ཉེ་རྒྱུས་མཚམས་སྦྱར་བ། །ཙམ་གྱིས་ཆོག་པར་དོན་གྱིས་ཐོབ། །འོ་ན་བཅུ་གཉིས་ས་ཡི་གྲངས། །ངེས་པ་མིན་པ་ཐལ་ཞེ་ན། །ཕ་རོལ་ཕྱིན་པའི་ས་བཅུ་ཡི། །དོན་ཚང་མིང་ཡང་མཐུན་པ་ནི། །བཅུ་ལས་ལྷག་གྱུར་མེད་པས་ན། །དཔེ་མེད་པ་དང་ཡེ་ཤེས་ཆེ། །ཐུན་མོང་མིན་པའི་སར་བཤད་དོ། །གཉིས་པ་སྔ་མའི་ས་རྣམས་སུ། །ཁྱབ་བྱེད་དག་ཏུ་སོང་ཚེ་ཡང་། །ས་བཅུ་པོ་ཡི་བསོད་ནམས་ཚོགས། །རྫོགས་པར་མ་བྱས་དེ་སྲིད་དུ། །ཉེ་རྒྱུས་མཚམས་སྦྱོར་མི་རུང་ཞིང་། །མཚམས་སྦྱོར་ས་དེ་ས་བཅུ་པའི། །རྒྱུན་མཐར་བཤད་པ་ཉིད་ཀྱིས་ཆོག །རྣལ་འབྱོར་དབང་ཕྱུག་མན་ངག་ལས། །སྔགས་ཀྱི་སློབ་པའི་ས་ན་ནི། །ཕྱེད་བཅས་བཅུ་གསུམ་དུ་བཤད་ནས། །བུམ་དབང་ས་དྲུག་གསང་དབང་གི །ས་བཞི་གསུམ་པའི་ས་གཉིས་དང་། །བཞི་པའི་ས་ཕྱེད་དུ་བཤད་པ། །དེ་ཡི་དགོངས་པ་བརྟག་དཀའ་བ། །འདི་ལྟར་འཆད་དོ་སྔགས་པ་ལ། །རིམ་གྱིས་བ་དང་ཅིག་ཆར་བའི། །མིང་ཅན་གཉིས་ལས་དང་པོ་ཡིས། །བུམ་དབང་ཐོབ་ནས་བསྐྱེད་པའི་རིམ། །མཐར་ཕྱིན་པ་ལ་གསང་བའི་དབང་། །བསྐུར་ནས་རང་བྱིན་བརླབ་རིམ་ལ། །གདེང་ཐོབ་གྱུར་ཚེ་གསུམ་པའི་དབང་། །བསྐུར་ནས་ཕོ་ཉའི་ལམ་གོམས་པ། །མཐར་ཕྱིན་ཚེ་ན་ཉེ་རྒྱུ་ཡིས། །མཚམས་སྦྱར་སྐད་ཅིག་གཉིས་པ་ལ། །རྡོ་རྗེ་འཛིན་ས་བརྙེས་པར་བཞེད། །དེ་ཚེ་སྔགས་ཀྱི་ས་དྲུག་པ། །ཚུན་ཆད་སྤྱོད་པའི་དོན་དུ་ནི། །རྒྱུ་བར་འཆད་པ་མ་ཡིན་ཏེ། །གསང་བའི་དབང་བསྐུར་མ་ཐོབ་ཅིང་། །རང་བྱིན་བརླབས་པ་མེད་ཕྱིར་རོ། །ས་བཅུ་པ་ལ་རང་བྱིན་བརླབས། །མཐར་ཕྱིན་པས་ནི་སྤྱོད་པ་ཡི། །རྒྱུ་ཚོགས་མཐའ་དག་སྒྲུབ་བྱེད་ཀྱི། །གསུམ་པའི་དབང་བསྐུར་མེད་པར་མིན། །ས་དྲུག་པོར་ནི་བསྐྱེད་རིམ་གྱིས། །བསོད་ནམས་ཚོགས་རྫོགས་བྱེད་པའི་ཚེ། །ཉོན་མོངས་པ་དང་ཤེས་བྱའི་སྒྲིབ། །སྤོང་བྱེད་གཉེན་པོ་དབང་བསྐུར་ལས། །ཐོབ་པའི་ལྟ་གྲུབ་གང་ཡིན་དང་། །ཉམས་སུ་ལེན་པའི་གནད་གསུམ་གྱིས། །གཏན་ལ་ཕབ་པའི་ལྟ་བའོ། །དེ་ནས་རིམ་བཞིན་དབང་བསྐུར་བ། །གསུམ་ལས་བྱུང་བའི་བདེ་ཆེན་གྱི། །ཡེ་ཤེས་ཆུང་འབྲིང་ཆེ་རྣམས་ཀྱིས། །སྤང་བྱ་བག་ཆགས་བཅས་སྦྱོང་ཞིང་། །བསོད་ནམས་ཚོགས་ཆེན་རྫོགས་པར་བྱེད། །གཉིས་པ་སྐལ་ལྡན་ཅིག་ཆར་བས། །དབང་བསྐུར་རྣམ་བཞི་དཀྱུས་གཅིག་ལ། །རྫོགས་པར་མནོས་ནས་རིམ་པ་གཉིས། །ཞག་རེ་བཞིན་ཡང་སྤེལ་མར་ནི། །གོམས་པས་ས་དྲུག་ཡོངས་རྫོགས་པ། །དེ་ཚེ་ལས་དང་པོ་དེ་ལ། །བསྐྱེད་པའི་རིམ་པ་གཙོ་ཆེ་བས། །དེ་སྐད་བརྗོད་ཀྱི་སྐབས་དེ་ན། །རྫོགས་རིམ་ས་རྣམས་མེད་མ་ཡིན། །ཡོད་ཕྱིར་བུམ་དབང་ས་དྲུག་ཀྱང་། །སྤྱོད་པ་ལས་ཐོབ་སྲིད་པར་བཞེད། །འོ་ན་བསྐྱེད་རིམ་ས་དྲུག་དང་། །རྫོགས་པའི་རིམ་པའི་ས་དྲུག་པོ། །མཐར་ཕྱིན་དུས་མཉམ་དུ་ཐལ་བས། །ས་བཅུ་གཉིས་ཀྱི་གོ་རིམ་དང་། །གྲངས་ངེས་ཉམས་པར་ཐལ་ཞེ་ན། །ཀུན་ལ་བསྐྱེད་རིམ་རྟེན་དུ་ནི། །དགོས་ཕྱིར་གོ་རིམ་མི་ཉམས་ཤིང་། །ལྟ་སྤྱོད་རྫས་རྣམས་སོ་སོ་བར། །ཡོད་ཕྱིར་གྲངས་ངེས་ཉམས་པ་མེད། །བསྐྱེད་པའི་རིམ་ལས་ཕྱི་ནང་གཉིས། །ནང་གི་བསྐྱེད་རིམ་མཐར་ཕྱིན་པ། །དེ་ལ་ཡུལ་ཆེན་ཉི་ཤུ་བཞིའི། །དཔའ་བོ་དང་ནི་རྣལ་འབྱོར་མས། །བྱིན་གྱིས་བརློབ་པར་བྱེད་མོད་ཀྱི། །རང་བྱིན་བརླབས་པའི་རིམ་མེད་པར། །མཚན་ཉིད་ལྡན་པའི་སྤྱོད་པ་ནི། །ཡོད་མ་ཡིན་པ་གཞུང་གི་དོན། །ཞར་ལ་ཡུལ་ཆེན་ཉེར་བཞི་དང་། །སུམ་ཅུ་གཉིས་དང་སུམ་ཅུ་བདུན། །བཞི་བཅུ་ཞེ་བརྒྱད་ཞེས་བྱ་དང་། །གྲོང་རྡལ་གཅིག་ཏུ་ཀུན་ཚང་བ། །སོགས་ཀྱི་རྣམ་གཞག་མང་ན་ཡང་། །གང་ན་ཡོད་པའི་ས་དེ་ནི། །འདོད་པའི་ཁམས་ཡིན་ཁམས་གོང་མ། །གཉིས་མིན་ཁམས་གསུམ་ལས་འདས་པའི། །ཡུལ་དུའང་དེ་དག་བཞག་པ་མེད། །ས་འོག་དམྱལ་བ་ལྟ་ཅི་སྨོས། །ཀླུའི་འཇིག་རྟེན་དག་དང་ནི། །གཤིན་རྗེའི་འཇིག་རྟེན་དེ་ན་ཡང་། །ཡུལ་གང་ཡོད་ཅེས་བརྟག་པར་བྱ། །སྐབས་འདིར་ཉེར་མཁོ་འཛམ་གླིང་གི །ཡུལ་ཆེན་དུ་བཤད་གང་ཡོད་དང་། །ཁྱད་པར་གྲོང་བརྡལ་ཆེ་གཅིག་ནའང་། །གསང་སྔགས་ས་ཆེན་བཅུ་གཉིས་ཀྱི། །དབང་ཕྱུག་རྣལ་འབྱོར་ཕ་མ་རྣམས། །ཡོད་ཕྱིར་གསང་སྔགས་སྒྲུབ་པ་པོས། །བདེ་ཆེན་རྙེད་པར་མི་དཀའ་ཞེས། །རྒྱུད་ལས་གསུངས་པ་དེ་བཟུང་བྱ། །དེ་སྐད་རྒྱས་པར་བཤད་འདི་ནི། །ཕ་རོལ་ཕྱིན་པའི་རྫོགས་སངས་རྒྱས། །སྔགས་ཀྱི་ཚོགས་ལམ་ནས་བཟུང་སྟེ། །བཅུ་གཉིས་ས་ལ་རིམ་བཞིན་དུ། །ཞུགས་ནས་རྫོགས་སངས་རྒྱའོ་ཞེས། །ཟེར་འགའ་ལེགས་པར་བཤད་ཉིད་དུ། །འཁྲུལ་པ་སྤངས་པའི་ཕྱིར་ཡང་སྟེ། །ཁྱད་པར་གསང་སྔགས་བླ་མེད་ཀྱི། །ལམ་ལ་དགའ་བ་མང་མོད་ཀྱང་། །ངེས་པའི་དོན་གྱི་ལམ་རིམ་ལ། །གདེང་ཐོབ་མེད་ཀྱང་བློ་གཟུ་བོ། །འགའ་ཞིག་རྗེས་སུ་བཟུང་ཕྱིར་དང་། །རང་གིས་ལན་བརྒྱར་བསམ་པ་ལས། །ངེས་གང་རྒྱུད་གཞུང་མཐའ་དག་དང་། །མཐུན་ནམ་གཞན་ཞེས་བརྟག་བྱའི་ཕྱིར། །འབད་པས་སྦྱར་བ་འདི་དགེའོ།། །།ཤུ་བྷཾ།། །།སྭསྟི།། །།ཁྱབ་བདག་འཁོར་ལོས་བསྒྱུར་རྒྱལ་ལ། །ཕྱག་འཚལ་ནས་ནི་ཕྱི་རབས་པ། །སྔགས་ལ་འཇུག་པའི་སྒོ་འགེགས་ལ། །སྒོ་དབྱེར་འཁྲུལ་པ་དེ་བརྟག་བྱ། །གསང་བ་འདུས་པའི་སྒྲུབ་ཐབས་ཀྱིས། །ལོངས་སྤྱོད་རྫོགས་སྐུ་སྒྲུབ་བྱེད་ཚེ། །མ་དག་རྣམ་སྨིན་ཕུང་པོ་འདི། །ལོགས་སུ་བོར་ནས་གཞི་ལུས་ལ། །རིམ་པ་ལྔ་པོའི་གོ་རིམ་གྱིས། །སྒྱུ་མ་ལྟ་བུའི་སྐུ་འགྲུབ་ཟེར། །གཉུག་མ་གཞི་ལུས་ཞེས་བྱ་བ། །དེའི་ངོས་འཛིན་དྲིས་པ་ན། །རླུང་སེམས་ཙམ་ལས་གྲུབ་པའི་ལུས། །སེམས་ཅན་ཀུན་ལ་ཡོད་ཡིན་ལོ། །རླུང་གི་ངོས་འཛིན་ལས་རླུང་ངམ། །ཡེ་ཤེས་རླུང་ཡིན་སེམས་དེ་ཡང་། །ཚོགས་དྲུག་འཁོར་བཅས་ལས་གཞན་པ། །ཁྱེད་ལ་མེད་ཕྱིར་དེར་འདོད་དམ། །ལས་ཀྱི་རླུང་ནི་རྣམ་སྨིན་གྱི། །མ་དག་ཕུང་པོ་ལས་གཞན་མིན། །དབུ་མར་ཚུད་པའི་ཡེ་ཤེས་རླུང་། །སེམས་དང་ཚོགས་པ་གཅིག་མི་འགྲུབ། །ཅི་ཕྱིར་ཞེ་ན་དབུ་མར་ནི། །ཚུད་པའི་སེམས་ལ་ཚོགས་དྲུག་གི །དབྱེ་བ་ཡོད་པ་མིན་ཕྱིར་རོ། །དེ་ཕྱིར་དབུ་མའི་རླུང་ཡེ་ཤེས། །ཚོགས་པ་གཅིག་ཏུ་གང་གྱུར་པ། །དེ་ཉིད་ལོངས་སྤྱོད་རྫོགས་པའི་སྐུ། །བསྒྲུབ་པའི་གཞི་ཞེས་ཟེར་ན་སྨོས། །ལས་རླུང་དབུ་མར་འཕོས་པའི་ཚེ། །འབྱུང་དང་འཇུག་པ་དང་བྲལ་ཡང་། །འོད་ཟེར་ཁ་དོག་ལྔ་ལྡན་པ། །མི་འགལ་ཟུང་འཇུག་སྐུ་ཇི་བཞིན། །སྐུ་གསུང་ཐུགས་དང་ཡེ་ཤེས་ཀྱི། །རྡོ་རྗེ་རྣམ་བཞི་གཅིག་གྱུར་པ། །ཡེ་ཤེས་རླུང་གིས་སྒྱུ་མའི་སྐུ། །དབྱིབས་དང་ཁ་དོག་ཚོགས་བཀྲ་བ། །རབ་ཏུ་བྲིས་པ་ལྟར་སྣང་བ། །དཔའ་བོ་གཅིག་པའམ་དཀྱིལ་འཁོར་གྱི། །ཚོགས་རྣམས་ཀུན་དུ་གསལ་བར་སྣང་། །འདི་ནི་ལུས་དབེན་བསྐྱེད་པའི་རིམ། །རྟོག་བཅས་བསྒོམ་པ་ཡོངས་རྫོགས་པས། །འཁྲུལ་མེད་རྣལ་འབྱོར་པའི་མངོན་སུམ། །དེ་སྒྲུབ་བྱེད་པའི་སྦྱོར་བ་དང་། །དངོས་གཞིའི་དུས་སུ་ཀུན་སློང་དང་། །དེར་ཞེན་རྟོག་པ་དང་བཅས་ཕྱིར། །ཀུན་རྫོབ་བདེན་པ་ཞེས་བཤད་མོད། །བསྒྲུབ་པའི་གཞི་དང་གྲུབ་པའི་འབྲས། །ཆོས་དབྱིངས་མངོན་སུམ་ཉིད་ཡིན་ཕྱིར། །དོན་དམ་བདེན་པ་ལས་མ་འདས། །འོད་གསལ་བ་དང་སྒྱུ་མའི་སྐུ། །བདེན་གཉིས་སོ་སོར་འབྱེད་པའི་ཚེ། །སྒྱུ་མར་ཞེན་པའི་རྣམ་རྟོག་དང་། །བྲལ་མ་བྲལ་ལས་སོ་སོར་འབྱེད། །སྒྲ་དོན་འཛིན་པའི་རྣམ་རྟོག་ཀུན། །བྲལ་ཡང་གཉིས་སྣང་བག་ཆགས་དང་། །མ་བྲལ་དག་པའི་ས་རྣམས་སུ། །ཟུང་འཇུག་སྐུ་ལ་རེས་འཇོག་ཕྱིར། །བསློབ་བཞིན་པ་ཡི་ཟུང་འཇུག་དང་། །རྫོགས་སངས་རྒྱས་ཚེ་མཉམ་བཞེངས་ཀུན། །ཟུང་འཇུག་སྐུ་ལས་གཡོ་མེད་ཕྱིར། །ཟུང་འཇུག་མི་སློབ་པར་བཤད་དོ། །དེ་ཕྱིར་ལོངས་སྤྱོད་རྫོགས་པའི་སྐུ། །བསྒྲུབ་གཞི་སྔོན་འགྲོ་དབེན་གསུམ་དང་། །བུམ་པའི་དབང་དང་གསང་བའི་དབང་། །མེད་པར་མི་འབྱུང་ཕྱིར་ན་དེ། །སེམས་ཅན་ཀུན་ལ་ཡོད་མ་ཡིན། །ཡོངས་རྫོགས་བསྐྱེད་རིམ་གསལ་སྣང་ཅན། །དེ་ལས་ལྷག་ཅིང་གཞན་གྱུར་པའི། །གཟུགས་སྐུའི་རིགས་འདྲ་སྔ་མ་ཞིག །འབད་པས་བཙལ་བའི་ཁེངས་གཏམ་གྱིས། །ས་ཆེན་འགེངས་པར་མ་བྱས་ཤིག །ཞེས་བྱ་བ་འདི་གྲུབ་པའོ།། །།ཤུ་བྷཾ།། །།སྭསྟི།། །།ཁྱབ་བདག་འཁོར་ལོས་བསྒྱུར་རྒྱལ་ལ། །ཕྱག་འཚལ་གསང་བ་འདུས་ཆོས་ཀྱི། །སྒོ་འགེགས་པ་ལ་སྒོ་འབྱེད་དུ། །འཁྲུལ་ཚུལ་གཉིས་པའང་བརྟག་བྱ་བ། །འདི་སྐད་ཟེར་ཏེ་རིམ་པ་ལྔར། །བདེ་སྟོང་སྦྱོར་ཚུལ་ཤེས་དགོས་ལོ། །